**Goleuni**

**Genesis 1:3**

*A dwedodd Duw, “Dw i eisiau golau!” a daeth golau i fod.*

Nid golau’r haul, na’r lleuad, na’r sêr sydd o dan sylw yn yr adnod hon. Mae yna gymaint o bethau sydd tu hwnt i’n gallu ni fel pobl i’w deall, ac mae hwn yn un ohonyn nhw. Roedd y ddaear yn anrhefn gwag, tywyll ac fe ddaeth golau a threfn oherwydd mai dyna oedd dymuniad Duw. Creodd yr haul, y lleuad a’r sêr i fesur y tymhorau, y dyddiau a’r blynyddoedd. Trefnodd bod yr haul yn rheoli’r dydd a’r lleuad yn rheoli’r nos. Ond cyn bod eu goleuni nhw’n llewyrchu ar y ddaear roedd goleuni eisoes yn bodoli.

Pa fath o oleuni? Dydyn ni ddim yn gwybod.

Beth oedd yn achosi’r goleuni? Dydyn ni ddim yn gwybod.

Wrth gwrs mae pobl wedi ceisio dyfalu beth yw’r ateb, wedi ceisio rhoi esboniadau digon dilys drwy ddweud mai Duw yw ffynhonnell pobl goleuni ac felly mai presenoldeb Duw ei hun oedd yn goleuo’r ddaear afluniaidd, gwag. Ond wedyn, doedd y Crëwr ddim yn rhan o’r cread. Roedd Duw ar wahân i’w gread ac uwchlaw ei gread.

Felly allwn ni gredu datganiad mor bendant – *A dwedodd Duw, “Dw i eisiau golau!” a daeth golau i fod*?Neu ydyn ni’n risgio cael ein cyhuddo o fod â ffydd ddall (*blind faith*), ac o dderbyn geiriau Beibl yn ddifeddwl?

Neu ydyn ni am wadu’r geiriau ... dweud mai celwydd ydyn nhw? Oedd yna olau go iawn, neu ddim? Os nad oedd, sut allwn ni fynnu bod rhannau eraill o’r Beibl yn dweud y gwir?

Pa fath o Dduw ydy ein Duw ni? Ai ffrwyth ein dychymyg ni ydy o? Ydy o’n ‘dduw’ sydd wedi ei gerfio allan o bren, neu ei siapio allan o aur neu arian? Ydy o’n ‘dduw’ sy’n bodoli i’n gwasanaethu ni’n slafaidd a’n bendithio ni, sdim ots sut ydyn ni’n byw ein bywydau? Ydy o’n ‘dduw’ cyfleus ac ar gael i ni droi ato pan ’da ni eisiau rhywbeth? Neu ydy o’n rhyw fath o rith, rhyw fwgan annelwig (*vague)* sy’n bodoli yn y cysgodion?

Ydyn ni’n gwybod sut Dduw yw Duw'r Beibl? Ydyn ni wedi cymryd yr amser i ddarllen amdano yn ddiweddar, i ehangu ein gwybodaeth amdano tu allan i ffiniau'r preseb ym Methlehem?

Lle ddechreuwn ni? Beth am yn llyfr Eseia, (55:8-9)

 *Dydy fy mwriadau i ddim yr un fath â'ch bwriadau chi,*

*a dydy fy ffyrdd i ddim yr un fath â'ch ffyrdd chi —yr ARGLWYDD sy'n dweud hyn.*

*Fel mae'r nefoedd gymaint uwch na'r ddaear,*

*mae fy ffyrdd i yn uwch na'ch ffyrdd chi,*

*a'm bwriadau i yn well na'ch bwriadau chi.*

Os dŷn ni’n meddwl ein bod ni ar yr un lefel â Duw, a’n bod ni’n gallu deall y cyfan sydd i wybod am Dduw’r Beibl yna mae’n bryd i ni ddeffro o’n breuddwydio, a chyfaddef na allwn ni byth ddirnad holl ffyrdd rhyfeddol Duw. Tybed ydyn ni’n gallu plygu digon i gydnabod nad ni sy’n rheoli a bod Duw sy’n uwch na ni yn bodoli?

Ein Tad, (\*adnodau o Iago 4)

Ti wedi rhoi 168 o oriau i ni bob wythnos. Helpa ni i beidio â gwastraffu’r amser ti wedi ei roi i ni. Ti’n ein rhybuddio ni, y rhai ohonon ni sy’n cynllunio heb falio dim amdanat ti –

*Gwrandwch, chi sy'n dweud, “Awn i'r lle a'r lle heddiw neu fory, aros yno am flwyddyn, dechrau busnes a gwneud llwyth o arian.”**Wyddoch chi ddim beth fydd yn digwydd fory! Dydy'ch bywyd chi yn ddim byd ond tarth – mae'n ymddangos am ryw ychydig, ac yna'n diflannu!**Dyma beth dylech chi ddweud: “Os Duw a'i myn, cawn ni wneud hyn a'r llall.”*

Helpa ni i gydnabod mai ti sydd Dduw. Helpa ni i blygu ac i edrych ar ein bywydau o bersbectif gwahanol. Rydyn ni’n gweddïo geiriau’r apostol Pau sef, y bydd y Meseia ei hun yn gwneud ei gartref yn ein calonnau ni wrth i ni ymddiried ynddo fe. Rydyn ni am i'w gariad e fod wrth wraidd popeth rydyn ni’n ei wneud - dyna'r sylfaen i adeiladu arni! Rydyn ni, a phobl Dduw i gyd, eisiau deall mor aruthrol fawr ydy cariad y Meseia - mae'n lletach, yn hirach, yn uwch ac yn ddyfnach na dim byd arall! Rydyn ni’n dymuno profi’r cariad hwnnw sy'n llawer rhy fawr i'w brofi yn llawn, er mwyn i ni gael ein llenwi â'r cwbl sydd gen ti ar ein cyfer. Clod i ti ein Tad! Rwyt ti’n gwneud llawer iawn mwy na dim y bydden ni'n mentro gofyn amdano na hyd yn oed yn gallu ei ddychmygu!

Amen.